Beloning van R1 miljoen ná transitoroof lewe van wag eisArgieffoto Die SBV-veiligheidsmaatskappy het ŉ beloning van R1 miljoen uitgeloof vir inligting wat sal lei tot die inhegtenisneming en vervolging van diegene wat betrokke was by ŉ noodlottige transitoroof in Kimberley. ŉ Veiligheidswag van die maatskappy is dood toe rowers Vrydagoggend die geldwa aangeval en met ŉ onbekende bedrag kontant gevlug het. “Ek wil namens die maatskappy ons innige meegevoel met sy familie en kollegas betuig,” het Mark Barrett, uitvoerende hoof van SBV Services, gesê. Nog drie wagte is tydens die voorval beseer en word in ŉ hospitaal behandel. “Behalwe vir die beloning sal SBV ook sy pogings verskerp om te verseker dat al die individue wat by hierdie aanval betrokke is, voor die hof gebring word sodat hulle die volle mag van die wet kan ervaar.” Verskeie aanvallers het met swaarkaliber-vuurwapens en springstof op die geldwa toegeslaan. “SBV sal geen aanval duld wat ons werknemers se lewe in gevaar stel nie. Ons boodskap aan hierdie misdadigers is duidelik, SBV sal al die nodige hulpbronne inspan en baie nou saam met die owerhede werk om hierdie misdadigers wat by aanvalle teen SBV betrokke is vas te trek. Ons sal seker maak dat die misdadigers wat by hierdie sinnelose en gewelddadige aanval betrokke was, aangekeer word en dat geregtigheid geskied.” SBV het gesê hy kan nie verdere kommentaar oor die voorval lewer nie aangesien ŉ ondersoek aan die gang is en hy sy samewerking aan die polisie gee in sy ondersoek. Enigiemand met inligting oor die voorval word versoek om SBV by 083 408 7029 te kontak.